《和人伏日》
宋代·李复

太极剖元气，五行均四时。
代谢密循环，母子相挈维。
土散无定位，金德乘火驰。
天刑发杀机，闭藏不敢施。
胚胎势力弱，炽赫畏炎离。
圣人御阴阳，恐侵西极亏。
遇庚防畏祸，用晦将待时。
旷然达生理，燕息潜深思。
马迁纪秦事，德公初置祠。
后世著令典，赐告休百司。
曲学虽拘忌，消长自可推。
岁星东方出，隐迹游天墀。
诙谐动汉帝，割肉蒙酒卮。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。